b'\n_START_ARTICLE_\nJohn Stanley\n_START_PARAGRAPH_\nCharles John Stanley (17. jaanuar 1712 \xe2\x80\x93 19. mai 1786) oli inglise organist ja helilooja.\n_START_SECTION_\nElu\n_START_PARAGRAPH_\nJohn Stanley s\xc3\xbcndis 17. jaanuaril 1712 Londonis. Seitsme-aastaselt hakkas \xc3\xb5ppima muusikat Maurice Greene\'i juures, kes oli Londoni Saint Pauli katedraali helilooja ja organist. \xc3\x9cheksa-aastaselt hakkas Stanley m\xc3\xa4ngima orelit All Hallows Bread Streetis, kus p\xc3\xa4rast tollase organisti surma 23. septembril 1723 sai 11-aastane John Stanley oma esimese organistikoha, mille eest talle maksti 20 naela aastas. 14-aastaselt sai ta organisti koha P\xc3\xbcha Andrease kirikus (St. Andrews Holborn). 17-aastaselt sai John Stanley k\xc3\xb5ige nooremana muusika bakalaureuse kraadi Oxfordi \xc3\x9clikoolis. 1734. aastast kuni oma surmani 1786. aastal oli Stanley organist Templi kirikus (Temple Church). Tema briljantset oreli- ja klavessiinim\xc3\xa4ngu m\xc3\xa4rkasid paljud muusikud. _NEWLINE_1738. aastal abiellus John Stanley Sarah Arlondiga, kes oli Ida-India Kompanii kapteni Edward Arlondi t\xc3\xbctar. Edward Arlond andis John Stanleyle 7000 naela aastas. Naise \xc3\xb5de Ann Arlond kirjutas John Stanley noodid \xc3\xbcles, kuna John oli pime, ehkki tal oli suurep\xc3\xa4rane m\xc3\xa4lu._NEWLINE_John Stanley suri 19. mail 1786. aastal 74 aasta vanuses oma kodus Hatton Gardenis.\n_START_SECTION_\nLooming\n_START_PARAGRAPH_\nJohn Stanley tuntud teosed. Ooper "Teraminta", dramaatiline kantaat "The Choice of Hercules", 12 kantaati John Hawkinsi tekstidele, oratooriumid "Jephta", "The Fall of Egypt", "Zimri", 3 kogumiku voluntary\xe2\x80\x8a\'\xe2\x80\x8bsid op. 5, 6, 7 (1748, 1752, 1754). Oma suured vokaalteosed, nagu ooperi, kantaadid ning oratooriumid, kirjutas John Stanley nii piibli kui ka antiigi s\xc3\xbc\xc5\xbeeedele.'